
Text rozhodnutia
Súd: Krajský súd Košice Spisová značka: 2Cob/59/2012 Identifikačné číslo súdneho spisu: 7210230683 Dátum vydania rozhodnutia: 30. 08. 2012 Meno a priezvisko sudcu, VSÚ: JUDr. Janka Kočišová ECLI: ECLI:SK:KSKE:2012:7210230683.2 Uznesenie Krajský súd v Košiciach v právnej veci žalobcu: B. s.r.o., W. XX, XXX XX A., J.: XX XXX XXX, zast. JUDr. Ivan Jurčišin advokát, Vozárová 5, Košice, proti žalovanému: B., T. 2, XXX XX K., IČO: XX XXX XXX, v konaní o zaplatenie 3.027,80 eur s príslušenstvom, o odvolaní žalovaného proti rozsudku Okresného súdu Košice II zo dňa 30.1.2012, č.k. 34Cb/71/2011-53, o návrhu žalobcu na opravu rozsudku Krajského súdu v Košiciach zo dňa 27.6.2012 č.k. 2Cob/59/2012-74 takto r o z h o d o l : Návrhu na opravu rozsudku n e v y h o v u j e. o d ô v o d n e n i e : Rozsudkom zo dňa 27.6.2012 č.k. 2Cob/59/2012-74 Krajský súd v Košiciach ako odvolací súd potvrdil rozsudok súdu prvého stupňa a o trovách odvolacieho konania rozhodol tak, že žalovaného zaviazal nahradiť žalobcovi trovy odvolacieho konania vo výške 129,- eur na účet jeho právneho zástupcu. Rozsudkom o trovách odvolacieho konania bolo odôvodnené ust. § 224 ods. 1 O.s.p. a § 142 ods. 1 O.s.p. a žalobcovi, ktorý mal v odvolacom konaní úspech bola priznaná náhrada trov odvolacieho konania pozostávajúceho z trov právneho zastúpenia za 1 úkon právnej služby - vyjadrenie k odvolaniu vo výške 121,17 eur + náhrada nákladov 7,63 eur podľa vyčíslenia právneho zástupcu žalobcu v zmysle § 151 O.s.p., spolu vo výške 129,- eur podľa vyhl. č. 655/2004 Z.z.. Podaním z 30.7.2012 doručeným súdu 3.8.2012 žalobca navrhol, aby súd vykonal opravu chyby spočívajúcej v nesprávnom uvedení výšky trov odvolacieho konania v uvedenom rozsudku, v ktorom súd uviedol, že žalovaný je povinný nahradiť žalobcovi trovy odvolacieho konania 129,- eur. Keďže právny zástupca žalovaného je platiteľom DPH, žalovaný by mal žalobcovi nahradiť 129,- eur + 20% DPH, t.j. 154,80 eur. Žiada vykonať opravu tak, že nesprávny údaj 129,- eur nahradí správnym 154,80 eur. Podľa § 164 O.s.p., súd kedykoľvek aj bez návrhu opraví v rozsudku chyby v písaní a počítaní, ako aj iné zrejmé nesprávnosti. Podľa § 151 ods. 1 O.s.p., a povinnosti nahradiť trovy konania rozhoduje súd na návrh spravidla v rozhodnutí, ktorým sa konanie končí. Účastník, ktorému sa prisudzuje náhrada trov konania je povinný trovy konania vyčísliť najneskôr do troch pracovných dní od vyhlásenia tohto rozhodnutia. Z odôvodnenia rozhodnutia odvolacieho súdu vyplýva, že trovy konania boli žalobcovi priznané podľa vyčíslenia trov právnym zástupcom žalobcu, a to na 1 úkon vo výške 121,17 eur + náklady 7,63 eur, spolu 129,- eur, pričom ďalšie trovy (DPH) neboli vyčíslené. Žalobcovi boli priznané trovy podľa jeho vyčíslenia, nejedná sa o chybu v písaní alebo počítaní, súd preto návrhu na opravu rozsudku nevyhovel. Toto rozhodnutie bolo prijaté rozhodnutím senátu Krajského súdu v Košiciach pomerom hlasov 3:0. Poučenie: Proti tomuto uzneseniu odvolanie nie je prípustné.

